Turkiyada qurg‘oqchilik sabab yirik shaharlar suvsiz qolishi mumkin

Mintaqadagi so‘nggi o‘n yillikdagi qurg‘oqchilik oqibatida yaqin haftalarda Turkiya shaharlari suv ta’minotisiz qolishi mumkin. Bu haqda The Guardian’ga tayanib “Kommersant” xabar bermoqda.

Mutaxassislarning hisob-kitobiga ko‘ra, Istanbulni suv bilan ta’minlovchi suv omborida 138 million kub metr suv qolgan. Bu suv zaxirasi taxminan 45 kunga yetishi mumkin. Izmir va Bursani suv bilan ta’minlovchi suv omborlari mos ravishda 36 va 24 foizga to‘lgan. Anqarada suv zahirasi 110 kunga yetishi mumkin, degan poytaxt meri Mansur Yavash.
Qurg‘oqchilikka 2020-yilning ikkinchi yarmida yog‘ingarchilikning rekord darajada kamayishi sabab bo‘lgan. Xususan, noyabr oyida bir yil avvalgiga qaraganda 50 foiz kamroq yog‘ingarchilik bo‘lgan.
Bundan tashqari, mutaxassislar mavjud vaziyatning sabablari sifatida haddan tashqari urbanizatsiya jarayonida o‘rmonlarning kesilishi va yashil maydonlarning qisqarishi, sanoatlashtirish, aholi sonining ko‘payishi va iqlim o‘zgarishini ko‘rsatmoqda.
O‘tgan asrning 80-yillaridan boshlab ushbu sabablar tufayli Turkiyada bir necha yirik qurg‘oqchiliklar bo‘lgan. Muhandis-kimyogarlar palatasi mutaxassislari shahar ma’muriyatidan aholi uchun suv me’yorini imkon qadar tezroq joriy etishni o‘ylab ko‘rishni qat’iy tavsiya qilmoqda.
 Yerda misli ko‘rilmagan falokatli qurg‘oqchilik boshlanishi mumkin